ทุนนอกชอบของไทย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

ธปท.ชี้ยังเข้าอีกระวังเงินเฟ้อ เชื่อสิ้นปีบาทแข็งทะลุ31.50
โพสต์ทูเดย์ — ธปท.ห่วงเงินทุนต่างชาติทะลักเข้าไทยกดดันเงินบาทแข็งพรวดพราดเงินเฟ้อเพิ่มขึ้น คาดสิ้นปีนี้เห็น 31.50 บาท
นายบัณฑิต นิจถาวร รองผู้ว่าการ ด้านเสถียรภาพนโยบายการเงิน ธนาคารแห่งประเทศไทย (ธปท.) เปิดเผยว่า เศรษฐกิจในภูมิภาคเอเชียและประเทศไทยฟื้นตัวได้ดีและปรับตัวได้ดีกว่าภูมิภาคอื่นกำลังเป็นปัจจัยที่ดึงดูดให้เงินทุนต่างชาติไหลเข้ามามาก กว่าช่วงที่ผ่านมา ทำให้ค่าเงินบาทมีแรงกดดันให้ปรับแข็งค่าขึ้นมา 
“ก่อนหน้านี้เงินทุนไหลเข้าก็มีมาเรื่อยๆ แต่ 23 วันมานี้ ไหลเข้ามา เห็นได้ชัดเจนขึ้น มีมากขึ้น ส่วนใหญ่ยังเข้ามาในตลาดหุ้น และตลาดพันธบัตร และตลาดเงินระยะสั้น บวกกับภาวะที่ผู้ส่งออกและภาคธนาคารพาณิชย์เองก็มีความต้องการเงินบาทมากขึ้น ยิ่งมีส่วนกดดันให้เงินบาทแข็งค่าขึ้นได้อีก” นายบัณฑิต กล่าว 
นายบัณฑิต กล่าวว่า หากสถานการณ์ทางการเมืองที่เกิดขึ้นอยู่ในขณะนี้คลี่คลายลงยิ่งจะมีเงินทุนจากต่างประเทศไหลเข้ามาลงทุนมากขึ้น เพราะตลาดมีมุมมองที่ดีต่อการฟื้นตัวของภูมิภาค เอเชีย โดยเฉพาะไทยเป็นประเทศที่มีศักยภาพในการฟื้นตัว จุดนี้น่าจะดึงดูดให้เงินทุนไหลเข้ามาไทยเพิ่มขึ้นได้อีก เพราะภาวะเศรษฐกิจไทยสะท้อนออกมาในทิศทางที่ดีมาก
นายบัณฑิต กล่าวว่า การปรับดีขึ้นของเศรษฐกิจและการไหลเข้ามาของเงินทุนก็จะเป็นแรงกดดันเงินเฟ้อเพิ่มขึ้นด้วยเช่นกัน
รองผู้ว่าการ ธปท. กล่าวว่า ภาวการณ์ฟื้นตัวที่ดีขึ้นนี้ สะท้อนความจำเป็นการใช้นโยบายอัตราดอกเบี้ยต่ำพิเศษเหมือนเมื่อช่วง 12 ปีที่ผ่านมามีน้อยลงมาก แต่จะพิจารณาปรับดอกเบี้ยเร็วขึ้นกว่าที่ตลาดคาดการณ์ไว้หรือไม่ ยังไม่สามารถสรุปได้ เพราะต้องดูปัจจัยทางเศรษฐกิจ ทั้งในประเทศและต่างประเทศด้วย 
“เท่าที่ติดตามดูข้อมูลเศรษฐกิจในช่วงนี้ ยอมรับว่าดูแล้วสบายใจขึ้น เพราะเศรษฐกิจมีการขยายตัวที่ดีขึ้นทุกภาคส่วน ขยายตัวได้ต่อเนื่อง ดัชนีชี้วัดส่วนใหญ่ออกมาในทิศทางที่ดีขึ้น ถ้าปัญหาทางการเมืองตอนนี้คลี่คลายได้ ก็เป็นการลดปัจจัยกดดันอัตราดอกเบี้ยด้วย” นายบัณฑิต กล่าว 
รองผู้ว่าการ ธปท. ยังกล่าวว่า การตัดสินใจคงดอกเบี้ยไว้ที่ระดับ 00.25% ของธนาคารกลางสหรัฐ จะทำให้เงินไหลเข้ามากขึ้น
นักค้าเงินธนาคารกสิกรไทย กล่าวว่า ค่าเงินบาทมีโอกาสที่จะหลุด 32.20 บาทต่อเหรียญสหรัฐ ในกลางปีนี้และน่าจะหลุด 32 บาท ไปแข็งค่าในระดับ 31.50 บาทได้ในสิ้นปีนี้ โดยวานนี้ธปท.เข้าแทรกแซงอย่างหนัก
นายธิติ ตันติกุลานันท์ ผู้บริหาร สายงานธุรกิจตลาดทุน ธนาคารกสิกรไทย กล่าวว่า ค่าเงินบาทที่แข็งค่าขึ้น เพราะนักลงทุนต่างประเทศเห็นว่าอัตราการขยายตัวทางเศรษฐกิจของประเทศในเอเชียจะโดดเด่นกว่าแถบสหรัฐและยุโรป เงินลงทุนจึงทะลักเข้ามาลงทุนในตลาดหุ้นอย่างต่อเนื่อง แม้ปัญหาการเมืองจะกดดัน 
นอกจากนี้ มีเงินทุนส่วนหนึ่งไหลเข้ามา จากการที่กลุ่มธนชาตซึ่งมีธนาคารโนวาสโกเทีย เป็นผู้ถือหุ้นใหญ่จะซื้อบริษัท สยามซิตี้ประกันภัย